**শাহারিয়ার নাজিম জয়**  হলেন একজন বাংলাদেশী অভিনেতা, পরিচালক ও প্রযোজক। তিনি প্রধানত টেলিভিশন নাটক ও ধারাবাহিক নাটকে অভিনয় করেন। ২০০৭ সালে *গোধুলী লগ্নে* নাটক দিয়ে তার টেলিভিশন পর্দায় অভিষেক হয়। তিনি *বিলেত বিলাস* ও *কন্যা কুমারী* টেলিভিশন নাটক দিয়ে জনপ্রিয়তা অর্জন করেন। তার পরিচালিত প্রথম টেলিভিশন নাটক *গলির মোড়ে সিডির দোকান*। ২০০৬ সালে *জীবনের গল্প* দিয়ে তার চলচ্চিত্রে অভিষেক হয়। পরবর্তীতে তিনি *এই যে দুনিয়া*, *গ্রাম গঞ্জের পিরীত*, *পাষাণের প্রেম*, ও *মোস্ট ওয়েলকাম ২* চলচ্চিত্রে অভিনয় করেন। ২০১৫ সালে *প্রার্থনা* দিয়ে তার চলচ্চিত্র পরিচালনায় অভিষেক হয়। এছাড়া তিনি এটিএন বাংলার সেলিব্রিটি টক-শো "সেন্স অফ হিউমার", এশিয়ান টিভির "কমনসেন্স" এবং একুশে টেলিভিশনের "উইথ নাজিম জয়" অনুষ্ঠান উপস্থাপনা করেছেন। বর্তমানে তিনি চ্যানেল আইয়ের ৩০০ সেকেন্ড অনুষ্ঠান উপস্থাপনা করেন।

কর্মজীবন
--------

১৯৯৭ সালে *গোধুলী লগ্নে* নাটকে অভিনয়ের মধ্য দিয়ে জয়ের টেলিভিশন পর্দায় অভিষেক হয়। একই বছর তিনি বুলবুল আহমেদ পরিচালিত *অন্যমনে* টেলিভিশন নাটকে তাজিন আহমেদের বিপরীতে অভিনয় করেন। একক নায়ক হিসেবে তিনি বুলবুল আহমেদের *বিলেত বিলাস* ও *কন্যা কুমারী* টেলিভিশন নাটক দিয়ে জনপ্রিয়তা অর্জন করেন। ২০০৪ সালে তিনি *পাতা ঝরে বৃক্ষ মরে না* টেলিভিশন নাটকে অভিনয় করেন। সোহেল আরমান পরিচালিত এই নাটকে তার বিপরীতে ছিলেন রুমানা রশিদ ঈশিতা।

গাজী মাজহারুল আনোয়ার পরিচালিত *জীবনের গল্প* (২০০৬) দিয়ে তার চলচ্চিত্র অভিনয়ে অভিষেক হয়। এতে তার বিপরীতে অভিনয় করেন শাবনূর। পরের বছর তিনি মাজহারুল আনোয়ারের *এই যে দুনিয়া* চলচ্চিত্রে অভিনয় করেন। একই বছর তিনি সোহেল আরমান পরিচালিত *গ্রাম গঞ্জের পিরীত* চলচ্চিত্রে অভিনয় করেন। *গলির মোড়ে সিডির দোকান* দিয়ে তার টেলিভিশন নাটক পরিচালনায় অভিষেক হয়।

২০১০ সালের ঈদুল ফিতরে তিনি ২৫টি নাটকে কাজ করেন। তিনি নিজে সাতটি নাটক রচনা ও পরিচালনা করেন। তার নিজের রচনা ও পরিচালনায় *তিতির ও শঙ্খচিল* নাটকটি দেশ টিভিতে প্রচারিত হয়। এই নাটক দিয়ে প্রায় ছয় বছর পর তিনি ঈশিতার বিপরীতে কাজ করেন। তার রচিত ও পরিচালিত *স্বার্থপর* নাটকটি বিটিভিতে প্রচারিত হয়। এছাড়া তিনি আলভী আহমেদ পরিচালিত *কক্ষপথ*। এতে তার বিপরীতে ছিলেন নুসরাত ইমরোজ তিশা।

২০১৫ সালে জয়ের চলচ্চিত্র পরিচালনায় অভিষেক হয়। তার নিজের রচিত ও পরিচালিত *প্রার্থনা* চলচ্চিত্রটি প্রযোজনা করে ইমপ্রেস টেলিফিল্ম। শুরুতে এর নাম রাখা হয়েছিল *আমরা যারা বাবা-মা*, পরে তা পরিবর্তন করে *প্রার্থনা* রাখা হয়। এটি শহুরে জীবনে পিতামাতার কাছ থেকে সন্তানের দুরত্ব সৃষ্টির গল্প। চলচ্চিত্রটি ঈদুল আযহায় চ্যানেল আইয়ে মুক্তি দেওয়া হয়। ২০১৬ সালে জয় এটিএন বাংলার সেলিব্রিটি টক-শো *সেন্স অফ হিউমার* উপস্থাপনা করেন। তিনি নিজেই অনুষ্ঠানটির পরিকল্পনা, উপস্থাপনা ও পরিচালনা করেন। এছাড়া তিনি ২০১৭ সালে এশিয়ান টিভির "কমনসেন্স" এবং একুশে টেলিভিশনের "উইথ নাজিম জয়" অনুষ্ঠান উপস্থাপনা করেন। উপস্থাপনার পাশাপাশি তিনি জিনাত হাকিম রচিত *তাহাদের কথা* টেলিভিশন নাটকে অভিনয় করেন। এই নাটকের মাধ্যমে তিনি প্রায় এক যুগ পর ফারজানা চুমকির বিপরীতে অভিনয় করেন। নাটকটি সেপ্টেম্বর মাসে বিটিভিতে প্রচারিত হয়। এছাড়া তার পরিচালিত দ্বিতীয় চলচ্চিত্র *অর্পিতা*র নির্মাণ-উত্তর কাজ চলছে।

বিতর্ক
------

২০১৭ সালের সেপ্টেম্বরে টেলিভিশন নির্মাতা ও অভিনেতা হাসান জাহাঙ্গীর, জয়, হাসান মাসুদ ও সিদ্দিকের বিরুদ্ধে মানহানির মামলা করেন। এশিয়ান টিভিতে জয়ের উপস্থাপনায় কমনসেন্স অনুষ্ঠানে হাসান মাসুদ জাহাঙ্গীরকে নিয়ে অশালীন কথা বলা ও তার শিক্ষাগত যোগ্যতা নিয়ে মন্তব্য করলে ও সিদ্দিক সমর্থন দেন। এই মন্তব্যের কারণে জাহাঙ্গীর তাদের তিনজনের বিরুদ্ধে মানহানির মামলা করেন।

চলচ্চিত্রের তালিকা
------------------

| বছর | চলচ্চিত্র | পরিচালক | টীকা |
| --- | --- | --- | --- |
| ২০০৬ | *জীবনের গল্প* | গাজী মাজহারুল আনোয়ার | অভিষেক চলচ্চিত্র |
| ২০০৭ | *এই যে দুনিয়া* | গাজী মাজহারুল আনোয়ার |  |
| *গ্রাম গঞ্জের পিরিতি* | আজাদী হাসনাত ফিরোজ |  |
| ২০১১ | *পাষাণের প্রেম* | গাজী মাজহারুল আনোয়ার |  |
| ২০১৪ | *মোস্ট ওয়েলকাম ২* | অনন্ত জলিল |  |
| ২০১৫ | *প্রার্থনা* | হ্যাঁ | পরিচালনায় অভিষেক |
| ২০১৬ | *অর্পিতা* | হ্যাঁ |  |
| ২০২০ | *আমার মা* | হ্যাঁ | চিত্রনাট্য ও পরিচালনা । |
| ২০২১ | *প্রিয় কমলা* | হ্যাঁ |  |
| *পাপ কাহিনী*ছুরি | হ্যাঁ |  |
|

গ্রন্থতালিকা
------------

* *সাদা ও হলুদ*
* *হ্যালো ভাইয়া অভিনয় করতে চাই*
* *হিমু কাউন্টার*

তথ্যসূত্র
---------

1. ↑  "৩০০ সেকেন্ড"। *চ্যানেল আই অনলাইন* (ইংরেজি ভাষায়)। সংগ্রহের তারিখ ২০২০-০৩-২৫।
2. 1 2 3  "ঈদে জয়ের অভিষেক!"। *দৈনিক প্রথম আলো*। ৪ সেপ্টেম্বর ২০১৫। সংগ্রহের তারিখ ১৩ ফেব্রুয়ারি ২০১৮।
3. 1 2 3  "Two friends in face-to-face"। *দ্য ডেইলি নিউ নেশন*। ৮ জানুয়ারি ২০১৪। ১১ জুন ২০১৮ তারিখে মূল থেকে আর্কাইভ করা। সংগ্রহের তারিখ ১৩ ফেব্রুয়ারি ২০১৮।
4. 1 2 3  "Shahriar Nazim Joy in 25 Eid-special plays"। *দ্য ডেইলি স্টার* (ইংরেজি ভাষায়)। ১৪ আগস্ট ২০১০। ১৯ নভেম্বর ২০১৫ তারিখে মূল থেকে আর্কাইভ করা। সংগ্রহের তারিখ ১৩ ফেব্রুয়ারি ২০১৮।
5. 1 2 3  "একযুগ পর একসঙ্গে জয়-চুমকি"। *দৈনিক নয়া দিগন্ত*। ৯ সেপ্টেম্বর ২০১৭। সংগ্রহের তারিখ ১৩ ফেব্রুয়ারি ২০১৮।
6. ↑  "Four films to be released on Eid day"। *নিউ এজ* (ইংরেজি ভাষায়)। ২৩ সেপ্টেম্বর ২০১৫। সংগ্রহের তারিখ ১৩ ফেব্রুয়ারি ২০১৮।
7. ↑  "এবার উপস্থাপনায় শাহরিয়ার নাজিম জয়"। *দৈনিক ইনকিলাব*। ৩ সেপ্টেম্বর ২০১৬। সংগ্রহের তারিখ ১৩ ফেব্রুয়ারি ২০১৮।
8. ↑  "জয়, হাসান মাসুদ ও সিদ্দিকের বিরুদ্ধে মামলা"। *দৈনিক কালের কণ্ঠ*। ১১ সেপ্টেম্বর ২০১৭। সংগ্রহের তারিখ ১৩ ফেব্রুয়ারি ২০১৮।
9. ↑  "'আমার মা' ছবির ওয়ার্ল্ড প্রিমিয়ার"। *samakal.com*। ২০২১-১২-২৫ তারিখে মূল থেকে আর্কাইভ করা। সংগ্রহের তারিখ ২০২১-১২-২৫।

বহিঃসংযোগ
---------

* জীবনী প্রবেশদ্বার
* চলচ্চিত্র প্রবেশদ্বার

* বাংলা মুভি ডেটাবেজে *শাহরিয়ার নাজিম জয়*
* ইন্টারনেট মুভি ডেটাবেজে শাহরিয়ার নাজিম জয় (ইংরেজি)
* রকমারি.কমে শাহরিয়ার নাজিম জয়ের গ্রন্থতালিকা